stanford-oval/wikipedia huggingface dataset:
בוב דילן
קורות חיים > שנות ה-70

בשנות ה-70 המוקדמות טענו המבקרים כי עבודתו של דילן הייתה מגוונת, בלתי צפויה ובאיכות משתנה. "מה זה החרא הזה?" שאל גריל מרקוס, מבקר המוזיקה של מגזין הרולינג סטון, בתגובה לאלבום "Self Portrait". האלבום הכפול כלל רק כמה שירים חדשים ולא התקבל היטב גם אצל מעריצי דילן הנאמנים. מאוחר יותר באותה שנה הוציא דילן אלבום בשם "New Morning", מה שרבים החשיבו כחזרה לתפוקה הדילנית.
ב-1972 יצר דילן את הפסקול לסרטו של סם פקינפה, "Pat Garrett and Billy the Kid" ואף השתתף כשחקן משנה כאחד מחברי הכנופיה. השיר מתוך הפסקול, Knockin' on Heaven's Door זכה לעשרות גרסאות כיסוי במשך השנים, הותיר רושם גדול יותר מהסרט עצמו, והיה לאחת מהקלאסיקות של הרוק האמריקאי.
לאחר שהחוזה עם "קולומביה רקורדס" פג, דילן חתם עם דייוויד גפן וחברתו החדשה "Asylum". הוא הקליט את האלבום "Planet Waves" יחד עם חברי הבנד, תוך כדי חזרות לסיבוב הופעות. האלבום כלל שתי גרסאות לשיר "Forever Young", שנחשב גם הוא לקלסיקה דילנית. במקביל הוציאה קולומביה רקורדס אלבום שכלל בעיקר גרסאות כיסוי לשירי דילן, מה שנראה כתגובה ילדותית לחתימתו של דילן אצל החברה המתחרה. בינואר 1974 דילן והבנד פתחו במסע הופעות מתוקשר מחוף לחוף בצפון אמריקה. היזם ביל גראהם טען כי כמות האנשים שביקשו לקנות כרטיסים הייתה הגדולה מאי פעם. סיבוב ההופעות תועד באלבום "Before the Flood", אך דילן סירב להפיק סרט מקביל.
לאחר סיבוב ההופעות, התפרסם בתקשורת כי דילן ואשתו נפרדו. דילן מילא מחברת אדומה קטנה בשירים על בעיות הנישואים שלו, שהפכה לאלבום "Blood on the Tracks" בספטמבר 1974. השמועות על האלבום התפשטו מהר והציפיות היו גבוהות, אך דילן עיכב את הוצאת האלבום והקליט את חציו מחדש במיניאפוליס בסוף אותה שנה. כשיצא לבסוף בתחילת 1975, "Blood on the Tracks" קיבל ביקורות מעורבות. למרות זאת, האלבום נחשב לאחד ההישגים הגדולים של דילן, המשתווה לעבודתו בשנות ה-60.
באותו קיץ, כתב דילן את שיר המחאה "Hurricane". השיר עסק במתאגרף רובין קרטר שכונה בשם זה והואשם ברצח משולש בניו ג'רזי. דילן ביקר את קרטר בבית הסוהר והשתכנע כי הטענות נגדו שקריות, וכתב את השיר כדי להציג את חפותו לעולם. למרות אורכו (8 וחצי דקות), השיר יצא כסינגל ובוצע בכל ההופעות בסיבוב של אותה שנה שנקרא Rolling Thunder Revue.
ב-1978 הוציא דילן את Street Legal, אשר הכיל מוזיקה בהשראת הפופ המבוגר של אותה תקופה (כדוגמת ניל דיימונד). האלבום לא זכה להצלחה כקודמו וסבל מאיכות הקלטה נמוכה. דילן יצא לסיבוב הופעות עם שירי האלבום וכן גרסאות מעובדות של שיריו הישנים. הסיבוב כלל גם ביצוע של השיר Stepchild, אשר דילן לא הקליט מעולם והופיע באלבום של סולומון בורק בשנת 2000.
קורות חיים > תקופת ההתנצרות

עבודתו של דילן בשנות ה-70 המאוחרות ותחילת שנות ה-80, הושפעה רבות ממהפך שעבר ב-1979 כאשר הכריז כי הוא "נולד מחדש" כנוצרי. הוא הוציא שני אלבומים בעלי אופי נוצרי לגמרי ושלישי שרובו כזה. מביניהם הראשון: "Slow Train Coming" (בהפקתו של ג'רי וקסלר) זיכה אותו בפרס גראמי כזמר השנה. האלבום השני, "Saved", לא זכה להצלחה מיוחדת. במשך סיבוב ההופעות שהתחיל בסתיו של שנת 1979 עד לאביב שנת 1980, דילן סירב לנגן מוזיקה "חילונית" ונשא "דרשות" מעלי גבי הבמה, כגון:
"לפני שנים הם נהגו לומר שאני נביא... אני נהגתי לומר: לא, אני לא נביא, הם אמרו: כן, אתה כן, אתה כן נביא. אני אמרתי: לא, זה לא אני. הם נהגו לומר: בטח שאתה נביא. הם שכנעו אותי שאני נביא. עכשיו אני יוצא ואומר כי ישו הוא התשובה. עכשיו הם אומרים: בוב דילן הוא לא נביא. הם פשוט לא יכולים לסבול את זה." (25 בינואר 1980, הופעה באומהה)
ההתנצרות של דילן גררה תגובות שנויות במחלוקת של חוסר אמון מצד חלק ממעריציו והמוזיקאים של התקופה. ג'ון לנון, לדוגמה, הקליט שיר בשם "Serve Yourself", פרודיה אתאיסטית על שירו הדתי של דילן "Gotta Serve Somebody".
קורות חיים > שנות ה-80

לאחר "Saved" שנכשל, הוציא דילן את אלבומו האחרון בתקופת הנצרות שלו. האלבום, "Shot Of Love", יצא באוגוסט 1981 ואף כשל יותר מקודמו.
ב-1982, הוא התקרב ליהדות בשנית, והחל ללמוד במרכז של חסידי חב"ד בברוקלין, והוא אף ביקר אצל האדמו"ר מחב"ד, הרב מנחם מנדל שניאורסון. באלבום מ-1982 כלל את השיר 'Neighborhood Bully' בו הביע את תמיכתו במדינת ישראל למול מבקריה. בעטיפה הפנימית של האלבום נראה דילן כורע בהר הזיתים. ב-1983 הוציא דילן את אלבומו "Infidels", שזכה לביקורות טובות ולמעמד של אלבום זהב, אך לא השתווה לעבודתו בשנות השישים והשבעים.
בשנות השמונים המשיך דילן להופיע במקומות שונים בעולם. בין היתר הופיע גם בישראל בשנת 1987.  וטען מאוחר יותר שהייתה זו אחת מהופעותיו הגרועות בכל החיים.
בסוף שנות השמונים, היה דילן חבר בלהקה "טרבלינג וילבוריס" יחד עם ג'ורג' האריסון ומוזיקאים נוספים. הרכב זה הוציא מספר אלבומים, והביא לדילן פריחה מחודשת כאמן-יוצר אחרי עשור דל מבחינה מוזיקלית.
קורות חיים > שנות ה-90

את שנות ה-90 פתח דילן באלבום שנקרא "Under the Red Sky". האלבום הוקדש ל"Gabby Goo Goo" והכיל מספר שירים "פשוטים" כמו "Under the Red Sky" ו-"Wiggle Wiggle". ההקדשה, התברר מאוחר יותר, הייתה הכינוי של בתו של דילן בת הארבע. המיתוס כי שירי האלבום נכתבו כדי לשעשע אותה הוא בגדר אגדה בלבד.
אמנים בעלי שם רבים תרמו לאלבום, ביניהם: ג'ורג' האריסון, סלאש מלהקת Guns N' Roses, דייוויד קרוסבי, ברוס הורנסבי, סטיבי ריי ווהן ואלטון ג'ון.
בשנים הבאות דילן חזר לשורשיו. הוא הוציא שני אלבומים עם גרסאות כיסוי לשירי פולק ובלוז ישנים: "Good As I Been to You" ב-1992 ו"World Gone Wrong" ב-1993. האלבומים כללו גרסאות כיסוי מגוונות וגיטרה אקוסטית מקורית במיוחד. יוצא דופן לסגנון השורשי הוא שיתוף הפעולה המוזיקלי בין דילן ומייקל בולטון ב-1991. השיר שנקרא "Steel Bars" ויצא באלבום של בולטון בשם "Love & Tenderness". הקונצרט מ-1995 שביצע דילן עבור MTV Unplugged והאלבום שהופק ממנו היווה את החומר החדש היחיד של דילן בתקופה זו. בפועל ניתן לראות אלבום זו כאוסף מיטב שירי דילן, למעט שיר ישן שיצא באלבום לראשונה בשם "John Brown", סינגל מ-1963 שעוסק בזוועות המלחמה והמדיניות שמובילה אליה.
דילן חזר לאולפן ההקלטות בינואר 1997 עם מצבור חדש של שירים שעל פי הדיווחים כתב בעת שהיה נצור בביתו במינסוטה עקב סופת שלגים. באביב של אותה שנה, לפני צאת האלבום החדש, אושפז בעקבות זיהום מסוכן בלב. סיבוב ההופעות המתוכנן לאירופה בוטל, אך דילן התאושש במהרה. כשהשתחרר מבית החולים דווח שאמר: "באמת חשבתי שעוד מעט ואפגוש את אלביס". בקיץ כבר חזר לעצמו, ובסתיו הופיע בפני האפיפיור באיטליה. האלבום שהוצאתו נדחתה, יצא לבסוף בספטמבר; היו אלה השירים החדשים הראשונים של דילן מזה 7 שנים. "Time Out of Mind" כלל שירים על אהבה נכזבת והרהורים על המוות והצליח הרבה מעבר לצפוי, במיוחד בקרב הדור הצעיר. אלבום זה זיכה את דילן לראשונה בפרס גראמי בקטגוריית אלבום השנה. השיר "Make You Feel My Love" הניב יותר רווחים מכל שיר אחר של דילן מאז שנות ה-60 וזכה לגרסאות כיסוי של גארת' ברוקס ובילי ג'ואל.
קורות חיים > העשור השני של המאה ה-21

ב-2012 העניק נשיא ארצות הברית ברק אובמה את מדליית החירות הנשיאותית לדילן, העיטור האזרחי הגבוה ביותר בארצות הברית.
ב־4 בנובמבר 2013 הוציאה חברת קולומביה אוסף של כל תקליטי דילן (Bob Dylan Complete Album Collection: Vol. One) הכולל את 35 אלבומי האולפן של דילן, 6 אלבומים מהופעות חיות ואלבום של סינגלים ושירים אחרים שלא מצאו את מקומם באלבום עד הוצאה זאת. על מנת לקדם את הוצאת האלבום הזה הוציאה לאור חברת קולומביה קליפ חדשני לשיר "Like a Rolling Stone" אותו יצרו הבמאי הישראלי וניה הימן והמפיק יוני בלוך, הקליפ איפשר לצופים להחליף בין 16 ערוצי טלוויזיה שבכולם דמויות עושות ליפ סינק לשירו בן ה-48 של דילן. בדצמבר 2013 זכה הקליפ לתואר קליפ השנה של המגזין "טיים".
בפברואר 2015 דילן הוציא לאור אלבום בשם "Shadows In The Night", שכלל גרסאות כיסוי לשיריו של פרנק סינטרה. הרעיון המקורי עורר תמיהה בקרב המבקרים והמעריצים, שכן קולו המחוספס של דילן לא הולם את קולו העדין והמדויק של סינטרה, אך האלבום זכה לתשבחות על העדינות בה עיבד דילן את שיריו של סינטרה באמצעות להקה בת 5 נגנים שניגנה בהקלטה אחת את כל השירים. זאת בניגוד לסינטרה, שהיה מלווה באורקסטרות שלמות. דילן נימק את הבחירה בשיריו של סינטרה בשל היותם שירי הילדות שלו.
ב-13 באוקטובר 2016 הודיעה ועדת פרס נובל על זכייתו בפרס נובל לספרות, על מילותיהם של שיריו. דילן בחר לא להגיע לטקס חלוקת הפרס בסטוקהולם, שהתקיים ב-10 בדצמבר 2016, ובו ביצעה הזמרת פטי סמית את שירו "גשם כבד עומד ליפול". בטקס הוקרא מכתב התודה של דילן לוועדת הפרס על ידי שגרירת ארצות הברית בשוודיה. זו הייתה הפעם הראשונה בהיסטוריה שאמן מעולם המוזיקה מקבל הכרה על ידי פרס נובל.
במרץ 2017 הוציא את האלבום "Triplicate", הכלול גרסאות כיסוי ל–30 שירים. השיר הראשון, "I Could Have Told You" שביצע במקור פרנק סינטרה ב–1954 יצא כסינגל בפברואר.
קורות חיים > העשור השלישי של המאה ה-21

במרץ 2020, לאחר 8 שנים שלא הוציא שיר חדש, הוציא דילן את השיר "Murder Most Foul", שיר בן 17 דקות אודות רצח הנשיא קנדי. ב-19 ביוני הוציא דילן את אלבום האולפן ה-39 שלו, "Rough and Rowdy Ways". בדצמבר 2020 מכר את כל קטלוג השירים שלו, הכולל 600 שירים, לחברת התקליטים "יוניברסל מיוזיק גרופ". היקפה הכספי של העסקה לא נחשף אך הוערך ביותר מ-300 מיליון. חלק גדול מההכנסות של הקטלוג הם תמלוגים משירותי הזרמת מוזיקה.
בשנת 2022 פרסם את ספרו "הפילוסופיה של השיר המודרני" (The Philosophy of Modern Song).
חיים אישיים

מערכת היחסים הרצינית הראשונה של דילן הייתה עם האמנית סוז רוטולו, בתם של פעילי המפלגה הקומוניסטית של ארצות הברית. לדברי דילן, "היא הייתה הדבר הכי אירוטי שראיתי אי פעם... האוויר התמלא לפתע בעלי בננה. התחלנו לדבר והראש שלי התחיל להסתחרר". רוטולו ודילן צולמו שלובי זרוע על עטיפת אלבומו "The Freewheelin'". המבקרים קישרו את רוטולו לכמה משירי האהבה המוקדמים של דילן, כולל "Don't Think Twice It's All Right". מערכת היחסים הסתיימה ב-1964. בשנת 2008, רוטולו פרסמה ספר זיכרונות על חייה בגריניץ' וילג' ועל מערכת היחסים עם דילן בשנות ה-60, "A Freewheelin' Time".
כשג'ואן באאז פגשה את דילן לראשונה באפריל 1961, היא כבר הוציאה את אלבומה הראשון וזכתה לשבחים כ"מלכת הפולק". לאחר ששמע את דילן מבצע את שירו "With God on Our Side", אמרה מאוחר יותר, "מעולם לא חשבתי שמשהו כל כך חזק יכול לצאת מהקרפדה הקטנה ההיא". ביולי 1963, באז הזמינה את דילן להצטרף אליה על הבמה בפסטיבל הפולק של ניופורט, והם ביצעו דואטים נוספים במהלך השנתיים הבאות. בזמן סיבוב ההופעות של דילן ב-1965 בבריטניה, הקשר הרומנטי שלהם החל להתערער. דילן ובאאז יצאו שוב לסיבוב הופעות ב-1984, יחד עם קרלוס סנטנה. באאז סיפרה על מערכת היחסים שלה עם דילן בסרט התיעודי של מרטין סקורסזה "No Direction Home". דילן כתב על מערכת היחסים שלהם בשתי אוטוביוגרפיות שלו. באאז תיארה את מערכת היחסים שלה עם דילן בשירה "Diamonds & Rust", שתואר כ"דיוקן חריף" של דילן.
דילן התחתן עם שרה לוונדס ב-22 בנובמבר 1965. ילדם הראשון, ג'סי ביירון דילן, נולד ב-6 בינואר 1966, ונולדו להם שלושה ילדים נוספים: אנה לאה (נולדה ב-11 ביולי 1967), סמואל אייזק אברם (נולד ב-30 ביולי 1968) וג'ייקוב לוק (נולד ב-9 בדצמבר 1969). דילן גם אימץ את בתה של שרה מנישואים קודמים, מריה לאונדס (לימים דילן, נולדה ב-21 באוקטובר 1961). שרה דילן שיחקה את התפקיד של קלרה בסרטו של דילן רנלדו וקלרה (1978). בוב ושרה דילן התגרשו ב-29 ביוני 1977. ג'ייקוב נודע כסולן להקת The Wallflowers בשנות ה-90. ג'סי הוא במאי קולנוע ואיש עסקים.
לדילן ולזמרת הגיבוי שלו קרולין דניס (הידועה לרוב בשם קרול דניס) יש בת, דזירה גבריאל דניס-דילן, שנולדה ב-31 בינואר 1986. בני הזוג נישאו ב-4 ביוני 1986, והתגרשו באוקטובר 1992. נישואיהם וילדם נשארו סוד שמור היטב עד לפרסום הביוגרפיה שכתב הווארד סונס, "Down the Highway: The Life of Bob Dylan", ב-2001.
יהדות וישראל

לאורך חייו קיים דילן יחסים מורכבים עם היהדות וישראל. הוא גדל במשפחה עם זהות יהודית משמעותית, אחר כך התעלם מעברו, בשלב מסוים חזר שוב לזהותו היהודית, אך כעבור מספר שנים התנצר לתקופה קצרה, שלאחריה חזר שוב לחיק היהדות.
בילדותו, משפחתו הייתה חלק מהקהילה היהודית אמריקאית המצומצמת אך מלוכדת, בעיירה היבינג שבמינסוטה. לדילן נערך טקס בר מצווה במאי 1954, בבית הכנסת "אגודת אחים" שפעל אז בעיירה.
בתחילת השבעים החל דילן לחקור את יהדותו, קרא ספרים בנושא היהדות, ואף שקל את האפשרות לחזור לשמו המקורי. הוא אמר: "אז היה לי הרבה לברוח ממנו, כעת יש הרבה לשוב אליו". בשנת 1971, ביום הולדתו ה-30 ערך ביקור פרטי בן שבועיים בישראל. במהלך הביקור שמר על פרופיל נמוך והתחמק מהתקשורת. הוא ביקר בקיבוץ עין דור, אצל דוד ילין (Bob Yellin), נגן בנג'ו אשר הכיר מתחילת שנות ה-60 בניו יורק. ביום הולדתו הוא צולם מבקר בכותל, והשבועון "העולם הזה" דיווח שגם ביקר באותו יום בישיבת עץ חיים. לאחר הביקור נפוצו שמועות שהוא בדק אפשרות לעבור לגור בקיבוץ עין דור (או לגור בירושלים). בזמן הביקור פגש את הזמר דני ליטני במסיבה בתל אביב. בדצמבר 1971 נפגשו שוב בעת שדילן צפה במופע "איש חסיד היה" שעלה בניו יורק, בו השתתף ליטני. אחרי המופע ליטני היה בקשרי ידידות עם דילן בחודשים ששהה בניו יורק.
ב-1978 התנצר דילן לתנועה האוונגליסטית, לעיני התקשורת.
ב-1982 החל דילן בתהליך של חזרה ליהדות והחל ללמוד אצל חסידי חב"ד בברוקלין. באלבום "Infidels" מ-1982 יצא דילן בעד מדינת ישראל בשירו "Neighborhood Bully" ("בריון השכונה"), אותו ביצע בגרסה עברית אריאל זילבר באלבומו "אנבל", ובעטיפה הפנימית של האלבום נראה דילן כורע בהר הזיתים שבהרי ירושלים. באותה שנה ביקר שנית בישראל, לרגל בר המצווה של בנו ואף הצטלם ליד הכותל המערבי.
בשנות ה-80 התקרב לחסידות חב"ד והשתתף באופן פרטי באירועים דתיים שלה בניו יורק. ב-1989 השתתף באירוע "שירותרום" של חב"ד באחד מערוצי הכבלים של ניו־יורק.
ב-2009 הוציא לאור אלבום של שירי חג המולד, "Christmas in the Heart", ובכך הצטרף לשורה של אמנים יהודים אמריקאים שהקליטו שירי חג מולד, בהם ניל דיימונד, ברברה סטרייסנד ובט מידלר. דילן הסביר שלמרות שנולד וגדל כיהודי, הוא מעולם לא הרגיש כאאוטסיידר בחגיגות הכריסמס במהלך ילדותו במינסוטה. הוא נהג לשיר עם כולם שירים ומזמורי חג המולד. השירים באלבום חג המולד היו "חלק מחיי, בדיוק כמו שירי עם", לדבריו של דילן.
יהדות וישראל > הופעות בישראל

דילן הופיע בישראל שלוש פעמים: ב-1987, ב-1993 וב-2011.
במרץ 1987 הוכרז שדילן יפתח את הסיבוב ההופעות העולמי החדש שלו בישראל עם שתי הופעות בפארק הירקון בתל אביב ובבריכת הסולטן בירושלים. יחד עם דילן הגיעו טום פטי ולהקת "שוברי הלבבות" כמופע חימום. באוגוסט הוכרז על הופעה נוספת בתל אביב, לאחר שכל הכרטיסים למופע הראשון אזלו ההופעה בתל אביב נקטלה על ידי מרבית המבקרים, עם זאת יענקל'ה רוטבליט ומספר מוזיקאים ישראלים נתנו ביקורת חיובית למופע. דילן עצמו, כשנשאל על כך, הצהיר שההופעה בתל אביב הייתה הגרועה ביותר שנתן[דרוש מקור]. ההופעה בירושלים נקטעה בזמן ההדרן על ידי קצר חשמלי. בזמן הביקור התחמק דילן מראיונות ואירועים בהם הבטיח להשתתף והסתגר רוב הזמן בבית המלון.
ביוני 1993 הופיע דילן בהיכל התרבות בתל אביב, באצטדיון הכדורגל בבאר שבע ובפסטיבל הבלוז בנמל חיפה. הופעות אלה התקבלו הן אצל הקהל והן אצל מבקרי המוזיקה בחום רב. מבקר המוזיקה של העיתון "חדשות", אורי לוטן, כתב לאחר ההופעה בתל אביב: "הוא נתן את אחת מהופעות הרוק הטובות והמלהיבות ביותר שהיו בארץ. אף אחד לא יכול לשיר את השירים של דילן כמו דילן". עם זאת ההופעה בפסטיבל הבלוז בנמל חיפה, סבלה מחוסר ארגון, כיסאות פלסטיק שהיו אומרים לשמש את הקהל פוזרו על ידי קבוצה של צעירים לפני תחילת ההופעה ומערכת ההגברה הייתה ברמה נמוכה.
ביוני 2011 הופיע דילן באצטדיון רמת גן מול קהל של 20,000 צופים בלבד, מתוך 30,000 כרטיסים שהוצעו למכירה. חלק מן הקהל הגיב באכזבה מההופעה, בה דילן לא פנה כלל אל הקהל. חלקו האחר שיבח את ההופעה בה דילן ניגן קטעים ארוכים יחסית בגיטרה, במפוחית ובאורגן המונד.
השפעתו העצומה של דילן ניכרת גם במוזיקה הישראלית. אמנים רבים תרגמו וביצעו גרסאות כיסוי לשיריו, בהם מאיר אריאל, אביב גפן, אהוד בנאי, הדג נחש, משינה, רמי קלינשטיין, שלום חנוך, אריאל זילבר, דויד ברוזה, דני ליטני, יהודה עדר, שלומי שבן, ושי גבסו. להקת "פרויקט הגומיה" אף הוציאה לאור ב-2001 אלבום ("רוחות של טמטום", על שם שירו של דילן Idiot Wind) שכולו גרסאות כיסוי בעברית לשיריו. יהונתן גפן תרגם כמה משיריו של דילן לעברית. מבחינה מוזיקלית, דילן נתפס אצל אמנים ישראליים רבים כשילוב בין משורר מחאה לזמר פולק, ורבים ניסו לחקות את סגנונו. במיוחד התבלט בכך מאיר אריאל, שנחשב ל"דילן הישראלי" בעיני רבים. אריאל הכיר את דילן באופן אישי וטען לא אחת כי דילן היה מקור ההשראה העיקרי שלו. בהופעותיו נהג לבצע גרסה מתורגמת לשיר "Knockin' on Heaven's Door" אשר נקראת "טוק טוק טוק על דלתי מרום".
דיסקוגרפיה

| 0 | 1 | 2 | 3 |
| --- | --- | --- | --- |
|  אלבומים Bob Dylan 1962  The Freewheelin' Bob Dylan 1963  The Times They Are A-Changin 1964  Another Side Of Bob Dylan 1964  Bringing It All Back Home 1965  Highway 61 Revisited 1965  Blonde On Blonde 1966  John Wesley Harding 1967  Nashville Skyline 1969  New Morning 1970  Self Portrait 1970  Pat Garrett & Billy the Kid 1973  Dylan 1973  Planet Waves 1974  The Basement Tapes 1975 (במשותף עם הבנד)  Blood On The Tracks 1975 |  Desire 1976  Street Legal 1978  Slow Train Coming 1979  Saved 1980  Shot of Love 1981  Infidels 1983  Empire Burlesque 1985  Knocked Out Loaded 1986  Down In The Groove 1988  Oh Mercy 1989  Under the Red Sky 1990  Good As I Been To You 1992  World Gone Wrong 1993  Time Out of Mind 1997  Love And Theft 2001 |  Modern Times 2006  Together Through Life 2009  Christmas in the Heart 2009  2012 Tempest  2015 Shadows in the Night  2017 Triplicate  2020 Rough and rowdy ways  2023 Shadow Kingdom הופעות Renaldo And Clara 1975  Before the Flood 1974 (במשותף עם הבנד)  Hard rain 1976  Bob Dylan at Budokan 1979  Real Live 1984  Dylan & The Dead 1989 (במשותף עם גרייטפול דד)  The 30th Anniversary Concert Celebration 1993  MTV Unplugged 1995  The Bootleg Series Vol. 5: Bob Dylan Live 1975, The Rolling Thunder Revue 2002  The Bootleg Series Vol. 6: Bob Dylan Live 1964, Concert at Philharmonic Hall 2004  Live at The Gaslight 1962 2005 |  אוספים Bob Dylan's Greatest Hits 1967  Bob Dylan's Greatest Hits Vol. II 1971  Bob Dylan's Greatest Hits Volume 3 1994  The Bootleg Series Vol. 4: Bob Dylan Live 1966, The "Royal Albert Hall" Concert 1998  The Essential Bob Dylan 2000  The Bootleg Series Vol. 7: No Direction Home: The Soundtrack 2005  The Best of Bob Dylan 2005  Dylan 2007  The Bootleg Series Vol. 8: Tell Tale Signs 2008 מארזי תקליטורים Biograph 1985  The Bootleg Series Volumes 1-3 (Rare & Unreleased) 1961-1991 1991 מארזי DVD Hard To Handle 1986  The 30th Anniversary Concert Celebration 1993  MTV Unplugged 1995 |
פרסים והוקרה

המדליה הלאומית לאומנויות (2009)
פרס גראמי לאלבום פולק מסורתי (1995)
Grammy Award for Best Contemporary Folk Album (1998)
פרס גראמי להופעת הרוק הטובה ביותר על ידי קבוצה או צמד עם קולות (1990)
פרס גראמי להופעת רוק קולית (1980)
פרס גראמי לאלבום השנה (1973)
פרס גראמי לאלבום השנה (1998)
Grammy Award for Best Contemporary Folk Album (2002)
פרס גראמי להופעת רוק קולית (1998)
Grammy Award for Best Americana Album (2007)
פרס גראמי להופעת סולו רוק הטובה ביותר (2007)
Terence Donovan Award (2009)
ציון לשבח של פרס פוליצר (2008)
פרס נסיך אסטוריאס לאמנות (2007)
פרס אוסקר לשיר המקורי הטוב ביותר (25 במרץ 2001)
פרס גראמי למפעל חיים (1991)
היכל התהילה של הרוק אנד רול (1988)
פרס נובל לספרות (2016)
מדליית החירות הנשיאותית (2012)
פרס מרכז קנדי (1997)
דוקטור לשם כבוד מאוניברסיטת פרינסטון
אביר בלגיון הכבוד
דוקטור של כבוד מאוניברסיטת סנט אנדרוז
פרס פולר למוזיקה
מפקד מסדר האמנויות והספרות
לקריאה נוספת

בוב דילן, כרוניקות חלק 1, מאנגלית: ירון פריד. עריכת תרגום: אורי משגב. הוצאת מודן, 2007.
Clinton Heylin, Bob Dylan: Behind the Shades Revisited. Perennial Currents, 2003
Bob Dylan, Chronicles: Volume 1. Simon and Schuster, October 5, 2004
העשור השני של המאה ה-17

העשור השני של המאה ה-17 הוא העשור שהחל ב-1 בינואר 1610 והסתיים ב-31 בדצמבר 1619.
אירועים בולטים בעולם

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
אירועים בולטים בעולם > מלחמה ופוליטיקה > מלחמות

מלחמת שלושים השנים (1618–1648) -
1617 - ניצחון של האימפריה הפורטוגלית במאבק מול ממלכת נדונגו (אנ') מרחיב את אחיזתה של האימפריה במושבותיה באפריקה התיכונה. באותה שנה מקימים בפורטוגזים את המושבה בבנגואלה (אנ').
אירועים בולטים בעולם > מלחמה ופוליטיקה > אירועים פוליטיים משמעותיים

14 במאי 1610 – נרצח אנרי הרביעי, מלך צרפת ובמקומו עולה לשלטון לואי השלושה עשר
10 ביוני 1610 – המתיישבים ההולנדים הראשונים מתיישבים באי מנהטן
20 בינואר 1612 – מתיאס מתמנה לקיסר הקיסרות הרומית הקדושה
20 בנובמבר 1612 – הסכם נצוח פאשה נחתם
7 בפברואר 1613 – מיכאיל רומנוב נבחר להיות הצאר הרוסי הראשון בשושלת רומנוב
8 בספטמבר 1613 – מורט הרביעי מומלך לסולטאן האימפריה העות'מאנית נחשב לסולטאן אכזר וחזק יחסית לאלה שהיו לפניו
1614 - תחילתה של תקופת רדיפת נוצרים ביפן
12 בינואר 1616 – ייסוד העיר בלם בברזיל
23 באוגוסט 1617 – הרחוב החד-סטרי הראשון בעולם נקבע בלונדון
23 במאי 1618 - ההשלכה מהחלון (השנייה) של פראג, שגרמה לפרוץ מלחמת שלושים השנים
1 באוגוסט 1619 – עבדים שחורים ראשונים מובאים לווירג'יניה
אירועים בולטים בעולם > כלכלה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
1611: ראשית פעילותה של חברת הודו המזרחית הבריטית בהודו – התאגיד מתחיל את פעילותו בהודו עם הקמת מפעל במצ'יליפטנאם (אנ'), בהסכמת הקיסר המוגולי, ג'האנגיר. זהו צעד משמעותי ראשון של החברה בתקופה שמתחילה את עידן חברות הצ'ארטר (אנ') בכלכלה העולמית.
אסונות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
16 בספטמבר 1615 – רעידת אדמה חזקה בצ'ילה. חוזקה מוערך בכ-8.8
התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
14 במאי 1610 – אנרי הרביעי מלך צרפת נרצח על ידי קנאי דתי קתולי בשם פרנסואה רוויאק. בעקבות חזיונות שחווה, הגיע רוויאק בשנה שלפני הרצח שלוש פעמים לפריז על מנת לפגוש את המלך ולשכנע אותו להמיר את ההוגנוטים לקתוליות. אחרי שנכשל הגיע לפריז פעם נוספת. הוא ארב למלך וכשמרכבתו עצרה באחד מרחובות העיר, הוא טיפס עליה ודקר אותו למוות.
29 באוקטובר 1618 – הסופר והנוסע האנגלי, וולטר ראלי מוצא להורג באשמת קשר כנגד ג'יימס הראשון, מלך אנגליה
מדע וטכנולוגיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
7 בינואר 1610 – גלילאו גליליי צופה לראשונה בארבעת הירחים הגדולים של צדק
10 במרץ 1610 – גלילאו גליליי מפרסם את ספרו Sidereus Nuncius
28 בדצמבר 1612 – גלילאו גליליי מבחין לראשונה בכוכב הלכת נפטון
8 במרץ 1618 – יוהאנס קפלר מגלה לראשונה את החוק השלישי שלו, אולם זונח את הרעיון, ושב אליו רק ב-15 במאי
תרבות פופולרית > דת

1611 - הפרסום הראשון של תנ"ך המלך ג'יימס
אישים בולטים

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הערות שוליים

↑  אנגולה, באתר אנציקלופדיה בריטניקה
↑  Southern Africa - European and African interaction from the 15th through the 18th century, אנציקלופדיה בריטניקה
↑  HIDDEN CHRISTIANS IN CONTEMPORARY NAGASAKI, University of Wisconsin Oshkosh
↑  British Colony / East India Company, Mintage World
↑  המהפכה המדעית, באתר אנציקלופדיה בריטניקה
| עשורים במאה ה-17 |
| --- | --- | --- |
|  | << • 1600–1609 • 1610–1619 • 1620–1629 • 1630–1639 • 1640–1649 • 1650–1659 • 1660–1669 • 1670–1679 • 1680–1689 • 1690–1699 • >> |  |
| --- | --- |
בקרת זהויות :  KulturNav: dd454317-964d-42c2-b2e6-283a5c6bdc39 
תחריט המתאר את ההשלכה מהחלון בפראג 1618
גלילאו גליליי מבחין לראשונה בכוכב הלכת נפטון ב-1612
שער המהדורה הראשונה ב-1611.
מבצע מרגו

מבצע מרגו היה מבצע של מדינת ישראל להעלאתם ארצה לקבורה ב-1970 של עצמות 163 המעפילים, שנכלאו במחנות המעצר בקפריסין ומתו ונקברו שם.
רקע

מעפילים לארץ ישראל שנתפסו על ידי השלטון הבריטי נכלאו במחנות מעצר בקפריסין החל מחודש אוגוסט 1946. המחנות פעלו עד פברואר 1949. בסך הכל נכלאו בהם כ-53 אלף איש. במהלך תקופת פעולת המחנות נפטרו בהם 163 אנשים, מהם כ-113 ילדים ותינוקות. הפטירות התרחשו עקב מחלות ובעיות בריאות שונות של המעפילים ובכמה מקרים בגלל ירי של השומרים הבריטים במחנות.
לאחר הפטירות הראשונות נדרש למצוא מקום לקבורת הנפטרים. לבסוף הם הובאו לקבורה בבית קברות יהודי בכפר מרגו (Margo) שבקרבת העיר ניקוסיה (נמצא כיום בתחומי צפון קפריסין). האתר נוסד במסגרת מושבה יהודית, שהוקמה שם במאה ה-19 וננטשה ב-1927. לפי עדותו של אפרים גילן (להלן) הסכים יהודי תושב קפריסין בשם ויינר לתרום חלקת אדמה שצורפה לבית הקברות הקיים, ובה נקברו המעפילים הנפטרים.
ב-1947 ביקרה במחנות המעצר גולדה מאיר, שהייתה המנהלת בפועל של המחלקה המדינית של הסוכנות היהודית. היא הודיעה באותו מעמד שכל מעפילי קפריסין הם אזרחי ארץ ישראל וכל הקבורים במרגו הם קבורים "על תנאי".